Nie, z tohto videa sa nedozviete, kedy a kde budú v novom roku Čierne diery predávať svoje už legendárne grafiky pamiatok. Ale aj tak sa oplatí pozrieť si rozhovor, aký Martin Lipták a Michal Tornayai, ktorí tvoria Čierne diery, ešte podľa vlastných slov nerobili.
Nás zaujímalo, čo je risomat za stroj: ako vyzerá, aká je alchýmia tlačenia na ňom a čo robí risomajstra risomajstrom. Dozviete sa, prečo Martin Lipták hovorí, že ich teší to, z čoho majú iní tlačiari nočnú moru a čo to vlastne je. Zistíte, prečo je každá grafika iná aj kde sa v procese risotlače požívajú banánové šupky.
Michal Tornayai pre nás risomat nielen otvoril, ale aj ukážkovo tlačil jednu grafiku. Veľa sme sa rozprávali i o farbách. Zlatej, ktorú už Martin a Michal veľmi nemusia, oranžovej, ktorú tri roky nemali a predsa sa objavovala na ich grafikách aj mentolovej, ktorá je ich najnovším objavom.